Կանադական դոլարի հոբելյանական թղթադրամներ

**Կանադական դոլարի հոբելյանական թղթադրամներ**, Կանադայի բանկի թողարկած չորս տեսակի թղթադրամներ, որոնք հոբելյանական թողարկումներ են եղել։ Առաջինը թողարկվել է 1935 թվականին՝ Միացյալ Թագավորության Գեորգ V- ի գահակալման արծաթե հոբելյանի առթիվ, և դա Կանադայի բանկի թողարկած միակ 25 դոլարանոց թղթադրամն է։ Երկրորդ հոբելյանական թղթադրամը Հարյուրամյակի 1 դոլարանոց թղթադրամն է, որը թողարկվել է 1967 թվականի հունվարին՝ Կանադայի հարյուրամյակի առթիվ։ Երրորդը թողարկվել է 2015 թվականի սեպտեմբերին՝ Եղիսաբեթ II-ի՝ Միացյալ Թագավորության և Կանադայի ամենաերկար գահակալած միապետ դառնալու հիշատակին։ 

2017 թվականին Կանադայի բանկը թողարկել է 10 դոլարանոց հոբելյանական թղթադրամ՝ նվիրված Կանադայի 150-ամյակին, որը հասանելի է դարձել մինչև Կանադայի օրըː

## Գեորգ V-ի գահ բարձրանալու արծաթե հոբելյան
Կանադայի բանկի թողարկած առաջին հուշանվեր թղթադրամը 1935 թվականի շարքի 25 դոլարանոց թղթադրամն է՝ նվիրված Գեորգ V-ի գահակալության արծաթե հոբելյանինː Թագավորական մանուշակագույն թղթադրամը թողարկվել է 1935 թվականի մայիսի 6-ին և Կանադայի բանկի թողարկած միակ 25 դոլարանոց թղթադրամն է:

Դիմերեսին Գեորգ V-ի և Մարիամ Թեքեցու դիմանկարներն են՝ հիմնված Ուիլ Ֆորդի և Ամերիկյան թղթադրամների ընկերության (ABN) վարպետ փորագրող Էդվին Գանի փորագրության վրաː Հակառակ կողմում պատկերված է Վինձորի ամրոցը՝ թագավորական ընտանիքի պաշտոնական նստավայրը, ըստ ABN-ի Լուի Դելմոսի փորագրության:

Թղթադրամի վրա ստորագրություններն են Կանադայի բանկի կառավարիչ Գրեհեմ Թաուերսը և փոխկառավարիչ Ջեյ Էյ Սի Օսբորնըː

## Հարյուրամյակի 1 դոլարանոց թղթադրամ
1967 թվականի հունվարի 3-ին շրջանառության մեջ է դրվել 1 դոլարանոց թղթադրամ՝ նվիրված Կանադական Համադաշնության հարյուրամյակին։ Կանադայի բանկը դադարեցրել է հուշանվեր թղթադրամի թողարկումը 1968 թվականինː

Դիմերեսի և դարձերեսի կողմի շրջանակները հիմնված են 1954 թվականի շարքի 1 դոլարանոց թղթադրամի բնօրինակի վրա, որը փոփոխվել էր՝ ներառելով «*Կանադական կոնֆեդերացիայի հարյուրամյակը*» անգլերեն և ֆրանսերեն տեքստերըː Անգլերեն տեքստը դիմերեսի վերևում է և ներքևում, իսկ ֆրանսերեն տեքստը՝ դիմերեսի ներքևում և դարձերեսի վերևումː

Դիմերեսի ձախ կողմում Կանադայի հարյուրամյակի լոգոտիպում օգտագործված ոճավորված թխկու տերևի մոնոխրոմ կանաչ ադապտացիան է, որի վրա նշված են 1867 և 1967 թվականներըː Դիմանկարը Եղիսաբեթ II-ի փորագրությունն է, որը վերցված է լուսանկարիչ Յուսուֆ Քարշի 1951 թվականի լուսանկարից, սակայն նրա գլխի թիարան հանված էː Հակառակ կողմում պատկերված է խորհրդարանի շենքերի կենտրոնական հատվածը, որը ոչնչացվել է 1916 թվականի հրդեհի հետևանքով, վերցված է նույն փորագրությունից, որն օգտագործվել է Կանադայի Դոմինիոնի թղթադրամի համար, որը նախագծվել և տպագրվել է 19-րդ դարումː

Թղթադրամի տպագրության երկու տարբերակ կա։ Առաջինը ներառում է սերիական համարը դիմերեսի շրջանակի վերևի մասում, մինչդեռ ավելի տարածված երկրորդ տարբերակում սերիական համարների փոխարեն նշված են 1867 և 1967 թվականներըː Սերիական համար չունեցող տարբերակը «նախատեսված է եղել թղթադրամներ հավաքորդներին գրավելու համար»ː

## 2015 թվականի հոբելյանական 20 դոլարանոց թղթադրամ
2015 թվականի սեպտեմբերի 9-ին Կանադայի բանկը թողարկել է թղթադրամ՝ նվիրված Եղիսաբեթ II-ի՝ Միացյալ Թագավորության և Կանադայի ամենաերկար գահակալած միապետ դառնալունː Թղթադրամը ներկայացրել է Ռիդո Հոլում կայացած արարողության ժամանակ՝ Կանադայի գեներալ-նահանգապետ Դեյվիդ Ջոնսթոնըː

2015 թվականի հոբելյանական 20 դոլարանոց թղթադրամը սահմանով (Frontier) պոլիմերային թղթադրամների շարքի մաս է կազմում և այդ թողարկման ստանդարտ 20 դոլարանոց թղթադրամի փոփոխված տարբերակն էː Հոբելյանական թղթադրամի մետաղական փայլաթիթեղի վրայի պատկերների վերևում Եղիսաբեթ II-ի դիմանկարն է՝ վերցված լուսանկարիչ Յուսուֆ Քարշի 1951 թվականի լուսանկարից, իսկ ներքևում՝ Եղիսաբեթ II-ի թագավորական գաղտնագիրըː Սա նույն դիմանկարն է, որն օգտագործվել է բոլոր 1954 թվականի շարքի թղթադրամների և հարյուրամյակի 1 դոլարանոց թղթադրամի համար, սակայն այնտեղ առկա է թիարան, ինչն այս թղթադրամը դարձնում է առաջին կանադական թղթադրամը, որը պատկերում է Եղիսաբեթ II-ին՝ թագովː

## 2017 թվականի հոբելյանական 10 դոլարանոց թղթադրամ
Կանադայի 150-ամյակի առթիվ՝ 2017 թվականի հունիսի 1-ին, թողարկվել է 10 դոլարանոց հոբելյանական թղթադրամ՝ 50 միլիոն տպաքանակով։ Այն պատրաստված է նույն պոլիմերային նյութից և մանուշակագույն գույնից, ինչ Frontier շարքի ստանդարտ 10 դոլարանոց թղթադրամը, բայց պարունակում է եզակի դիզայն, որը ներառում է կանադացի կարևոր պատմական գործիչների չորս դիմանկարներ։

Դիմերեսին պատկերված են չորս դիմանկարներ՝ Ջոն Ա. Մակդոնալդի, Ժորժ-Էտիեն Կարտիեի, Ագնես Մակֆեյլի և Ջեյմս Գլադսթոնի, իսկ վերևի աջ անկյունում պատկերված է «Կանադա 150» լոգոնː Հակառակ կողմում պատկերված են հինգ բնապատկերներ՝ Առյուծները և Կապիլանո լիճը, Պրերի ցորենի դաշտերը, Կանադական վահանը Քվեբեկում, Ատլանտյան օվկիանոսի ափը Քեյփ Բոնավիստայում և հյուսիսափայլը Վուդ Բուֆֆալո ազգային պարկում։ Հոլոգրաֆիկ պատուհանը ներառում է ազգային զինանշանը և ինուիտ նկարիչ Կենոջուակ Աշևակի  «*Բվի ծաղկեփունջ»* ստեղծագործության պատկերըː

## Ծանոթագրություններ

## Գարականություն

* 
* 
* 
* 
* 
* 
* 
*
* 

## Արտաքին հղումներ
* Հուշադրամներ Կանադայի բանկում
* Կանադայի բանկը Կանադայի բանկում ներկայացրել և թողարկել է 20 դոլարանոց հոբելյանական թղթադրամ
* Կանադայի բանկում ներկայացվել է 2015 թվականի հոբելյանական 20 դոլարանոց թղթադրամըː

Կատեգորիա:Թղթադրամներ
Կատեգորիա:Կանադայի տնտեսություն
Կատեգորիա:Հոբելյանական դրամներ